b'\n_START_ARTICLE_\nTeisin\xc4\x97s pareigyb\xc4\x97s ir profesijos\n_START_PARAGRAPH_\nTeisin\xc4\x97 pareigyb\xc4\x97\xc2\xa0\xe2\x80\x93 teisinio pob\xc5\xabd\xc5\xbeio pareigyb\xc4\x97 vie\xc5\xa1ajame arba priva\xc4\x8diame sektoriuje (pvz., advokat\xc5\xabroje).\n_START_SECTION_\nProfesijos\n_START_PARAGRAPH_\nTeisin\xc4\x97 profesija\xc2\xa0\xe2\x80\x93 profesija teis\xc4\x97s srityje; valstyb\xc4\x97s reguliuojama teisininko praktikos profesija._NEWLINE_Klasikin\xc4\x97s teisin\xc4\x97s profesijos yra 3: tai teis\xc4\x97jas, advokatas ir prokuroras. Pasaulietin\xc4\x97s teis\xc4\x97s valstyb\xc4\x97se teisininkai yra rengiami b\xc5\xabtent \xc5\xa1ioms profesijoms. Atitinkamai pagrindiniai teis\xc4\x97s studij\xc5\xb3 dalykai yra baud\xc5\xbeiamoji, civilin\xc4\x97, baud\xc5\xbeiamojo ir civilinio proceso teis\xc4\x97, o veiklos sritys\xc2\xa0\xe2\x80\x93 jurisdikcin\xc4\x97 veikla, advokat\xc5\xabra bei prokurat\xc5\xabra._NEWLINE_Administracin\xc4\x97je veiklos srityje viena seniausi\xc5\xb3 profesij\xc5\xb3 yra notaro, veikusio \xc4\xafvairi\xc5\xb3 vie\xc5\xa1\xc5\xb3j\xc5\xb3 organizacij\xc5\xb3 (valstybi\xc5\xb3, miest\xc5\xb3, savivaldybi\xc5\xb3, Romos katalik\xc5\xb3 ba\xc5\xbeny\xc4\x8dios) strukt\xc5\xabrose bei \xc4\xafstaigose. Pl\xc4\x97tojantis prekybos, rinkos ekonomikos santykiams, teisinink\xc5\xb3 veiklos sritys i\xc5\xa1sipl\xc4\x97t\xc4\x97, atitinkamai ir prad\xc4\x97jo formuotis naujos teisin\xc4\x97s profesijos (juriskonsultas, advokatas juriskonsultas, verslo teisininkas), atsirado nauj\xc5\xb3 sri\xc4\x8di\xc5\xb3, reikalaujan\xc4\x8di\xc5\xb3 ne tik teis\xc4\x97s, bet ir kit\xc5\xb3 visuomen\xc4\x97s gyvenimo sfer\xc5\xb3 i\xc5\xa1manymo. Teisininkai prad\xc4\x97jo specializuotis._NEWLINE_Ba\xc5\xbenytin\xc4\x97s teisin\xc4\x97s pareigyb\xc4\x97s atsirado pl\xc4\x97tojantis ba\xc5\xbenytin\xc4\x97ms administracin\xc4\x97ms strukt\xc5\xabroms. I\xc5\xa1 pareigybi\xc5\xb3 ir profesij\xc5\xb3 pamin\xc4\x97tinos tokios kaip oficiolas (ba\xc5\xbenytinio teismo teis\xc4\x97jas), viceoficiolas, notaras, santuokos gyn\xc4\x97jas ir kt.\n_START_SECTION_\nTitulai ir profesiniai vardai\n_START_PARAGRAPH_\nTeisinis titulas, profesinis vardas\xc2\xa0\xe2\x80\x93 oficialiai suteikiamas titulas arba profesinis vardas teis\xc4\x97s srityje. Pvz., kai kuriose valstyb\xc4\x97se advokatams specializacijos ir atitinkami specializaciniai vardai, titulai suteikiami tik atitinkams specialius reikalavimus (pvz., Vokietijoje).\n_START_SECTION_\nVokietija\n_START_PARAGRAPH_\nVokietijoje specifin\xc4\x97s profesijos ir teisiniai titulai bei vardai yra: notaras advokatas, advokatas juriskonsultas, advokatas specialistas (pvz., advokatas mokes\xc4\x8di\xc5\xb3 teis\xc4\x97s specialistas) ir kt. Verslo teis\xc4\x97s srityje valstyb\xc4\x97s reguliuojama profesija yra mokes\xc4\x8di\xc5\xb3 patar\xc4\x97jas, auditorius (\xc5\xa1iomis profesijomis Vokietijoje leid\xc5\xbeiama u\xc5\xbesiimti ir advokatams). Istorin\xc4\x97s profesijos\xc2\xa0\xe2\x80\x93 kar\xc5\xabnos sindikas, sindikas ir kt.'